הוועדה המיוחדת לזכויות הילד, כנסת 20, פרוטוקול מספר 245, 2018-10-17 09:30

יפעת שאשא ביטון: בוקר טוב לכולם.

יפעת שאשא ביטון: אני פותחת ברשות

יפעת שאשא ביטון: כם את דיון הוועדה בנושא הצעת חוק הפיקוח על מעונות יום לפעוטות, התשע"ח-2018, הצעת חוק ממשלתית אליה מוזגו הצעות החוק של חברת הכנסת קארין אלהרר ושלי יחד עם קבוצה נוספת של חברי כנסת.

יפעת שאשא ביטון: אנחנו נמצאים כאן כדי לסגור את העניין של סעיף 23(ב) שמקרין גם על סעיף 18(א).

יפעת שאשא ביטון: אני מודה שבהתחלה הי הנדמה לי שסגרנו את הנושא של סעיף 18(א).

יפעת שאשא ביטון: המשרדים רוצים להציג את מה שנעשה ולאן הגעתם?

יפעת שאשא ביטון: סליחה, חברת הכנסת קארין אלהרר רוצה כמה מילים לפני.

קארין אלהרר: תודה רבה, גברתי יושבת-הראש.

קארין אלהרר: אני חייבת לומר, משרד המשפטים ביקש יומיים אורכה.

קארין אלהרר: אמרו שעד יום רביעי תהיה תגובה בעניין הזה.

קארין אלהרר: אני אומר מה שברור לכל מי שיושב כאן מסביב לשולחן – האכיפה לא תקוים אם לא תינתן האפשרות להיכנס לחצרים.

קארין אלהרר: אם מישהו טוען אחרת, בבקשה שיצביע וינמק.

קארין אלהרר: לא יהיה.

קארין אלהרר: ולכן אני מאוד מאוכזבת מהעובדה שלא הגיעו לכדי הסכמות ולא הגיעו עם תשובה שיכולה לעזור לנו להוציא תחת ידינו חקיקה שהיא חקיקה הרמטית עד כמה שניתן.

קארין אלהרר: כולנו מבינים שלחוקק חוק זה החלק הקל, והחלק הקשה הוא לאכוף אותו.

קארין אלהרר: אם אנחנו לא יכולים במסגרת החוק לתת כלים אמיתיים לאכיפה, אני מרגישה שאנחנו חצי נכשלנו בעניין הזה.

קארין אלהרר: ולכן אני מבקשת שבמסגרת הדברים של משרד המשפטים שיובהר כאן לפרוטוקול שאנחנו מתכוונות להגיש הצעת חוק פרטית כבר מחר, אם לא עוד היום.

יפעת שאשא ביטון: אני אומר על זה משהו.

יפעת שאשא ביטון: יש כאן עניין ראשוני מבחינת משרד המשפטים בהענקת סמכות לגופים פרטיים לעשות את זה.

קארין אלהרר: הם נותנים לעורכי דין פרטיים לעשות דברים הרבה יותר משמעותיים.

קארין אלהרר: בואו נשים את הדברים על השולחן.

יפעת שאשא ביטון: לא, אנחנו לא בוויכוח ביניהם.

יפעת שאשא ביטון: קודם כל אני מוכרחה לומר שאתמול ניהלנו שיחות לתוך הלילה כולל עם השרה.

יפעת שאשא ביטון: זאת אומרת, זה באמת משהו שהתמשך.

יפעת שאשא ביטון: ונאמר לי ממשרד המשפטים – אגב, אני לא חסכתי את הביקורת שלי מהמשרד על זה שזה בכלל נשאר לרגע האחרון ושעכשיו גם מתנהלים ככה.

יפעת שאשא ביטון: הסיפור הוא שזה משהו מאוד מאוד ראשוני.

יפעת שאשא ביטון: הם ביקשו עוד שבוע כדי לנסות אולי להגיע לאיזשהו נוסח, והאמירה היתה, זה לא אנחנו נפתור את זה אלא אנחנו נגיע להכרעה אם זה אפשרי או לא.

יפעת שאשא ביטון: ואמרתי שאני לא משחקת, אני לא ממלאה לוטו, אני לא מוכנה להמר פה על החוק.

יפעת שאשא ביטון: ואני מזכירה שבדיון האחרון את אמרת, אין בעיה, בואו נעביר את זה ככה, אנחנו נגיש הצעת חוק פרטית.

יפעת שאשא ביטון: ואז אני הבאתי את זה גם בפני השרה, ואמרתי, תקשיבו, אתם אמרתם שיש לכם עוד שבועיים שאתם מוכנים לעבוד באינטנסיביות כדי לנסות להגיע לאיזשהו פתרון, תנו לי, אני אגיש את הצעת החוק הפרטית, תבטיחו לי שאתם תעבדו בשבועיים האלה, אנחנו נשיג את הפטור מחובת הנחה, את כל מה שצריך, וננסה להגיע לפתרון בשבועיים ולהצביע על זה בחודש הקרוב, וכך אנחנו מיישרים קו ופותרים את הסוגיה.

יפעת שאשא ביטון: אם כבר פתחת בדברייך, אז אני משלימה את זה כדי שתבינו את התמונה כולה של כל מה שהיה מאחורי הקלעים ב-24 השעות האחרונות.

יפעת שאשא ביטון: עכשיו אני מחזירה בחזרה את הכדור למשרדים, שהם יוכלו להציג את הדברים ומשם אנחנו נתקדם ונראה איך אנחנו עושים את זה.

מרדכי אלישע: אני רוצה רק להבין מה שאמרת.

מרדכי אלישע: אם הצעת החוק שלכם והתגובה של משרד המשפטים תיתן מענה, זה יתמזג לתוך החוק?

יפעת שאשא ביטון: כן, כן.

יפעת שאשא ביטון: אנחנו מכניסים תיקון לחוק בלי לעכב את ההצעה.

יפעת שאשא ביטון: אני מוכרחה לומר שאני כן התרשמתי מהכנות שלהם לנסות ולהגיע לפתרון.

יפעת שאשא ביטון: הם אמרו לי, אנחנו ניתן את כל המשאבים שצריך בשבועיים הקרובים כדי שנוכל לעשות את זה.

מרדכי אלישע: ממש תודה.

יפעת שאשא ביטון: בואו נראה שזה באמת קורה.

יפעת שאשא ביטון: סיגל, בבקשה.

סיגל מרד אברגל: בשלב הזה אנחנו מחויבים לנוסח הממשלתי של הסעיפים האלה, ומאז הדיון האחרון ועד אתמול בשעות המאוחרות של הלילה התקיימו דיונים אינטנסיביים ביותר בניסיון להגיע לאיזושהי נוסחה מוסכמת גם על ידי משרד המשפטים, גם על ידי הייעוץ המשפטי של הוועדה.

סיגל מרד אברגל: היתה התקדמות מסוימת.

סיגל מרד אברגל: הדברים לא נסגרו סופית.

סיגל מרד אברגל: לא הגענו לאיזשהו מקום שכולם שלמים עם התוצאה ולכן בעצם צריכים להימשך עוד דיונים כדי ללבן סופית את הנושא.

סיגל מרד אברגל: באמת היתה התגייסות מצד כולם.

סיגל מרד אברגל: הנושא מורכב, הנושא לא פשוט מבחינת משרד המשפטים - - -

קארין אלהרר: החיים מורכבים.

קארין אלהרר: השאלה היא אם נותנים פתרון או לא.

סיגל מרד אברגל: מבחינתנו, העמדה שלנו היא שבוודאי הדבר הזה יעזור לנו, אבל אני לא יכולה להגיד שאנחנו לא נעשה שום דבר כי בעצם אנחנו עם הנוסח הממשלתי.

סיגל מרד אברגל: אנחנו נלמד להסתדר עם הנוסח הזה ונפעיל אותו.

אורי שלומאי: אני אורי שלומאי, ממשרד המשפטים.

אורי שלומאי: אנחנו לגמרי מודעים לצורך של משרד העבודה לתיקון הזה.

אורי שלומאי: אנחנו מודעים לכך שיש בעיה בהפעלת החוק אם מנגנון ההסכמה נמצא שם.

אורי שלומאי: אבל כמו שאמרו פה, ההסדרה של הנושא הזה היא מורכבת משפטית.

אורי שלומאי: יש נוסחים כבר, יש ממש נוסחים כתובים, יש עוד כמה נקודות, רצינו אורכה של עוד שבוע.

אורי שלומאי: אנחנו מבינים שזה בעייתי כי אנחנו רוצים כבר שהחוק הזה יעבור.

אורי שלומאי: ובהחלט אנחנו מתחייבים לשנס מותניים ולעזור בכל מה שצריך עם קידום ההצעה הפרטית.

ורד וינדמן: אני ורד וינמן, מהמועצה לשלום הילד.

ורד וינדמן: כפי ששתיכן אמרתן, אנחנו מודעים כולנו לכך שהנוסח שהיום עובר והסעיף האחרון שנשאר עובר כי אנחנו לא רוצים לקחת סיכונים שהחוק במלואו לא יעבור.

ורד וינדמן: מכיוון שהתחולה שלו היא ממילא עתידית, יש את השהות כדי לעשות את התיקון.

ורד וינדמן: ברור לי שמשרד העבודה, מה שהוא צריך ומודע לזה שהוא צריך, זה נוסח שיאפשר פיקוח משמעותי.

ורד וינדמן: זה ברור.

ורד וינדמן: זה מה שמשרד העבודה רוצה.

ורד וינדמן: משרד המשפטים, התפקיד שלו פה הוא לאפשר את זה ולמצוא פתרון - - -

יפעת שאשא ביטון: משרד המשפטים מסכים עם הגישה המקצועית.

יפעת שאשא ביטון: אם היה פער, הם אם לא היו מאמינים בזה כמו שקורה לי בדברים אחרים, אז צריך לשכנע אותם.

יפעת שאשא ביטון: הם משוכנעים שזה הדבר הכי נכון לעשות, הם צריכים לראות איך הם סוגרים את זה כדי שזה לא ייצור תקדים עכשיו לעוד הרבה דברים אחרים שהם לא מעוניינים בהם.

ורד וינדמן: זה הדבר הנכון.

ורד וינדמן: אם כולם מסכימים על זה ורק הדרך, אז אפשר להתקדם.

יפעת שאשא ביטון: זה הסיפור.

יפעת שאשא ביטון: תודה רבה, ורד.

יפעת שאשא ביטון: שימרית, אני רוצה שנהיה מיושרים.

יפעת שאשא ביטון: הצעת החוק פרטית אומנם, אבל את תעזרי לנו בניסוח הצעת החוק הפרטית כדי שנוכל להביא אותה הכי קרוב?

יפעת שאשא ביטון: - - -

קארין אלהרר: אפשר להביא אותה כהצעה של הוועדה.

קריאות: לא, לא, לא.

יפעת שאשא ביטון: לא.

יפעת שאשא ביטון: אנחנו נביא את זה כהצעת חוק פרטית של שתינו, קארין.

יפעת שאשא ביטון: אבל שימרית תנסח, בגלל שהיא בתוך רזי הדברים היא תדע להביא את זה בצורה נכונה.

יפעת שאשא ביטון: אנחנו נגיש נוסח מסוים, נעשה עליו את התיקונים ואז אנחנו נקדם את זה.

שימרית שקד גיטלין: אני רוצה רק להבהיר משהו קטן שמי שצופה בנו חלילה לא יטעה לחשוב שמשמעות החוק שאנחנו מעבירים היום היא שאין אכיפה.

שימרית שקד גיטלין: המפקחים שמונו כאמור בפרק שעניינו פיקוח, שמדובר אגב לא רק על מפקחים שהם עובדי מדינה, אפשר למנות גם עובדי רשות מקומית, הם יוכלו להיכנס לכל מקום שיש יסוד להניח שפועל בו מעון יום לפעוטות.

שימרית שקד גיטלין: יש פה הגבלה לגבי מקום למגורים בלבד.

שימרית שקד גיטלין: לגבי מקום מגורים גם הם צריכים הסכמה של המחזיק בו על פי צו של בית משפט וכולי.

שימרית שקד גיטלין: אבל בעיקרון יש פה סמכות להיכנס לכל מקום בלי הסכמה, ושלא ישתמע פה במפורש שאנחנו שללנו את ההסכמה הזאת כי זה ברור שהחוק הזה לא היה עובר בלי היכולת הזאת.

שימרית שקד גיטלין: כל הדיון מתקיים רק לגבי גורמים פרטיים שכרגע לפי מה שנמסר לנו מהמחלקה הפלילית אין לזה תקדים בחקיקה, יש לזה השלכות רוחב מאוד משמעותיות.

שימרית שקד גיטלין: היה חשוב לי להבהיר שאנחנו לא שולחים את החוק הזה לדרכו בלי סמכות.

יפעת שאשא ביטון: זה חשוב מאוד.

יפעת שאשא ביטון: תודה רבה, שימרית, על ההבהרה כי אנחנו כבר מתוך שמחה נדמה לנו שכולם מבינים הכול.

יפעת שאשא ביטון: זה נכון.

יפעת שאשא ביטון: זה לא שלא תהיה אכיפה, גם נאמר כאן על ידי חברת הכנסת, אנחנו כאילו מוציאים בלי אפשרות אכיפה.

יפעת שאשא ביטון: יש אפשרות לאכיפה.

שימרית שקד גיטלין: יש אפשרות לאכיפה.

יפעת שאשא ביטון: כל מה שאנחנו רוצים למנוע זה צוואר בקבוק או מקרים שבהם יש איזשהו עומס ולא יגיעו בזמן שאנחנו רוצים לכולם.

יפעת שאשא ביטון: אנחנו רוצים לייעל את זה עוד לפני שהתחלנו.

יפעת שאשא ביטון: אז חשוב שיובהר שזו הנקודה.

יפעת שאשא ביטון: בבקשה, מוטי.

מרדכי אלישע: אני רוצה להעיר משהו למשרד המשפטים.

מרדכי אלישע: אתמול גם לנו היו שיחות לתוך הלילה לעניין הפתרונות.

מרדכי אלישע: העניין שמדובר שזו דירת מגורים, אני חולק על האמירה הזאת.

מרדכי אלישע: ברגע שהיא הפכה את זה לסוג של עסק והיא מקבלת עכשיו מהמדינה והיא מרוויחה כסף או שכר, זה כבר לא דירת מגורים רגילה.

מרדכי אלישע: היא לא יכולה ליהנות מכל העולמות, לקבל רישיון מצד אחד, לעבוד, ואנחנו לא נוכל לפקח על שלומם של הילדים.

מרדכי אלישע: כלומר זה לא דירת מגורים שנכנסים לתוך בית מגורים רגיל.

מרדכי אלישע: צריך לתת את הדגש על זה גם - - - שלכם.

קריאה: - - -

יפעת שאשא ביטון: כבר הצבענו על זה.

יפעת שאשא ביטון: זה היה פה.

קריאה: - - - הרביזיה להיום.

יפעת שאשא ביטון: הוא לא קשור בכלל.

יפעת שאשא ביטון: הרביזיה בכלל היא משהו אחר.

יפעת שאשא ביטון: הרביזיה זה סיפור אחר.

יפעת שאשא ביטון: שלטון מקומי, הוא שמע רשויות מקומיות הוא נבהל.

יפעת שאשא ביטון: לא שינינו שום דבר במה שהיה.

יפעת שאשא ביטון: הרביזיה בכלל מתייחסת למשהו אחר.

קריאה: לסעיף של - - -

יפעת שאשא ביטון: לא, לא.

יפעת שאשא ביטון: הרביזיה מתייחסת למשהו אחר.

יפעת שאשא ביטון: תיכף תשמעו.

יפעת שאשא ביטון: תודה רבה, מוטי.

יפעת שאשא ביטון: לדעתי הסיפור של הסעיף הזה סגור.

יפעת שאשא ביטון: ההחלטה היא של הוועדה שאנחנו נצביע על הסעיף הזה כפי שהוא, כפי שהוא היה בנוסח המקורי ואנחנו נגיש הצעת חוק פרטית, חברת הכנסת קארין אלהרר ואנוכי כדי לתת למשרד המשפטים שהות של שבועיים נוספים, לראות אם אנחנו יכולים להגיע לנוסח מוסכם.

קארין אלהרר: ונגיע.

קארין אלהרר: מה זאת אומרת?

יפעת שאשא ביטון: אנחנו נעשה שני תהליכים מקבילים.

יפעת שאשא ביטון: כל הזמן אמרתי לשימרית, אנחנו חייבות להגיע להצבעה כי גם עד הרגע האחרון ימשכו אותנו.

יפעת שאשא ביטון: זה לא נגמר עד שזה לא נגמר.

יפעת שאשא ביטון: מסתבר שגם אחרי ההצבעה זה לא נגמר עד שזה לא נגמר.

קארין אלהרר: גברתי יושבת-הראש, זה לא נגמר עד שאין תקנות.

מרדכי אלישע: ועד שאין לנו תקציב ליישם.

יפעת שאשא ביטון: יש לכם את הכול.

יפעת שאשא ביטון: קיבלתם את זה כתוב, חתום.

יפעת שאשא ביטון: אני רוצה להצביע בבקשה.

יפעת שאשא ביטון: אנחנו מצביעים גם על סעיף 23(ב) וגם על סעיף 18(א)(3).

שימרית שקד גיטלין: למען הסדר הטוב - - -

יפעת שאשא ביטון: בבקשה, תגידי על מה אנחנו מצביעים.

יפעת שאשא ביטון: אבל רגע.

יפעת שאשא ביטון: בסעיף שאומר שאם הוא סירב לבדיקה, אז הוא לא מקבל את הרישיון הזמני אם הוא לא הגיש את זה בזמן.

יפעת שאשא ביטון: זה ברור.

יפעת שאשא ביטון: כדי למנוע את הדחייה של הדברים.

יפעת שאשא ביטון: על זה אנחנו מיושרים.

שימרית שקד גיטלין: מה שהקראתי זה התנאים למתן רישיון זמני.

שימרית שקד גיטלין: בעיקרון אמרנו שיש מנגנון שאחרי 45 יום שהוא לא מקבל את הרישיון המשרד בוחן מתן רישיון זמני.

שימרית שקד גיטלין: אבל אמרנו, הרישיון הזמני לא יינתן למי שסירב לביצוע בדיקות כאמור בפרק ד'.

יפעת שאשא ביטון: אוקיי.

יפעת שאשא ביטון: לא משנה על ידי מי.

שימרית שקד גיטלין: זאת אומרת, הקיצור הזה יינתן למי שאיפשר לבדוק אותו.

שימרית שקד גיטלין: הוא לא יגיד לבן אדם מצד אחד - - -

קריאה: סירב זה פעולה אקטיבית – רק לוודא.

קריאה: נכון?

יפעת שאשא ביטון: כן.

יפעת שאשא ביטון: שהגיעו אליו והוא אמר, אני לא מוכן שתיכנסו אליי.

שימרית שקד גיטלין: אגב, זה לא נכנס לנוסח, אבל אני אשמח שזה יובהר בנהלים שאם הסירוב היה מטעמים של טובת הילד, נניח הגיעו למעון ובדיוק כל הילדים היו ישנים - - -

יפעת שאשא ביטון: לא, לא.

יפעת שאשא ביטון: אני לא רוצה.

יפעת שאשא ביטון: אני אגיד לך למה.

יפעת שאשא ביטון: כי אז כל הזמן הילדים יהיו ישנים ואם לא נכנסת ולא ראית שהם ישנים - - -

שימרית שקד גיטלין: לא, בסדר - - -

קריאה: דיברנו על זה אתמול.

יפעת שאשא ביטון: לא, לא, לא.

יפעת שאשא ביטון: אני לא הופכת עוד פעם כל חוק לפרצה בחוק.

יפעת שאשא ביטון: עזבי, אחר כך הם יאכלו כל הזמן כשהם יבואו, הם יישנו כל הזמן כשהם יבואו - - -

קריאה: ואני כל הזמן אפריע לשלומם של הילדים.

יפעת שאשא ביטון: אני סומכת על המפקח שהוא יידע לעשות את זה כמו שצריך.

סיגל מרד אברגל: זה בדיוק העניין.

סיגל מרד אברגל: אנחנו מדברים פה על סמכות מינהלית של המפקח, וכמו כל סמכות מינהלית הוא צריך להפעיל אותה בסבירות, בשיקול דעת, במידתיות.

שימרית שקד גיטלין: לא, לא מדובר על המפקח.

שימרית שקד גיטלין: מדובר על הגורמים הפרטיים.

סיגל מרד אברגל: הממונה.

סיגל מרד אברגל: הוא זה שמסרב לתת רישיון זמני.

סיגל מרד אברגל: זאת החלטה שלו.

שימרית שקד גיטלין: בסדר, אבל הסירוב נעשה מול הגורם הפרטי, לא מול הממונה.

סיגל מרד אברגל: בסדר, אבל בסופו של דבר זה גוזר סירוב לתת רישיון זמני, והחלטת הסירוב היא החלטה מינהלית והיא כפופה לביקורת שיפוטית ויש פה שיקול דעת מינהלי.

יפעת שאשא ביטון: כך זה נשאר.

יפעת שאשא ביטון: אל תפתחו את זה.

יפעת שאשא ביטון: בסדר.

יפעת שאשא ביטון: כבר היינו שם.

שימרית שקד גיטלין: הסעיף השני שאני מקריאה הוא סעיף 23(ב) בעמוד 15: אז בעצם יש פה שני סעיפים שטרם הוצבעו בדיון הקודם.

יפעת שאשא ביטון: אז אנחנו מצביעים עליהם עכשיו בנוסח שסוכם.

יפעת שאשא ביטון: אפשר להצביע על שני הסעיפים יחד?

שימרית שקד גיטלין: כן.

קריאה: מה עם סעיף 46?

קריאה: לא רצית להצביע?

שימרית שקד גיטלין: לא.

שימרית שקד גיטלין: את זה נעשה למען הסדר הטוב במסגרת הרביזיה.

שימרית שקד גיטלין: אז אנחנו מצביעים רק על מה שהקראתי.

יפעת שאשא ביטון: אנחנו עוברים להצבעה על סעיף 18(א)(3) וסעיף 23(ב).

יפעת שאשא ביטון: מי בעד?

יפעת שאשא ביטון: מי נגד?

יפעת שאשא ביטון: מי נמנע?

יפעת שאשא ביטון: בעד – פה אחד

יפעת שאשא ביטון: גם שני הסעיפים האלה אושרו ומצטרפים לאישור של כל הצעת החוק מיום שני.

יפעת שאשא ביטון: התייעצות משפטית קצרה.

יפעת שאשא ביטון: חמש דקות הפסקה.

שימרית שקד גיטלין: אני אסביר מה עומד על הפרק.

שימרית שקד גיטלין: אני מתחילה ממשהו טכני קטן, בסעיף 76, ממש טכני, לא משנה את המהות, אבל אם כבר אנחנו עושים רביזיה אז אנחנו רוצים שיהיה ברור.

שימרית שקד גיטלין: אני אקריא נוסח קצת שונה ממה שכתוב פה ואני אסביר: אין בהוראות חוק זה כדי לגרוע מתקנות, הוראות, הנחיות או נהלים החלים על מעונות יום" – כפי שכתוב.

שימרית שקד גיטלין: וכאן אנחנו מבקשים לכתוב שבהסכם הפעלה, לא מכוח הסכם הפעלה שבהסכם הפעלה, את המילים: עם בעלי סמל מעון מטעם – למחוק.

שימרית שקד גיטלין: ואז אני מקריאה שוב את הכול מהתחלה.

יפעת שאשא ביטון: זה בין עם בסמל ובין אם לא.

יפעת שאשא ביטון: כל מי שנמצא בהסכם הפעלה עם משרד העבודה - - -

שימרית שקד גיטלין: לא.

שימרית שקד גיטלין: היה עלול להשתמע שהתקנות חלות על מעון יום מכוח ההסכם.

שימרית שקד גיטלין: זה ברור שתקנות לא חלות מכוח הסכם.

שימרית שקד גיטלין: תקנות הן במדרג - - -

קריאה: המעונות הם מכוח הסכם.

שימרית שקד גיטלין: המעונות הם מכוח הסכם, וזו היתה הכוונה.

שימרית שקד גיטלין: אז כדי להבהיר אמרנו: מעונות יום שבהסכם הפעלה.

שימרית שקד גיטלין: כמובן, המהות נשארת כפי שהוועדה ביקשה כדי להבהיר שהחוק הזה לא גורע מתקנות, הוראות, הנחיות או נהלים החלים על מעונות יום שבהסכם הפעלה.

מרדכי אלישע: לא רק היום.

מרדכי אלישע: גם שיחולו בעתיד כי אנחנו צריכים לעשות עבודה - - -

שימרית שקד גיטלין: כן, כן.

שימרית שקד גיטלין: הוסבר בדיון הקודם שזה גם בעתיד.

שימרית שקד גיטלין: אז זה סעיף 76.

שימרית שקד גיטלין: אני מבינה שהסעיף השני שרוצים לתקן זה סעיף 2.

שימרית שקד גיטלין: בסעיף 2 שתי הגדרות.

שימרית שקד גיטלין: הגדרה אחת, שזו הגדרת המשרד.

שימרית שקד גיטלין: אני מבינה שהכוונה היא לשנות.

שימרית שקד גיטלין: במקום, הצבענו על המשרד שעליו ממונה השר, יהיה: משרד העבודה, הרווחה והשירותים החברתיים.

שימרית שקד גיטלין: והגדרה נוספת באותו סעיף – במקום: השר – השר שמעונות היום לפעוטות הם בתחום אחריותו, יהיה: השר – שר העבודה, הרווחה והשירותים החברתיים.

יפעת שאשא ביטון: אני רוצה להסביר את השיח שהתנהל מאחורי הסעיף הזה.

יפעת שאשא ביטון: התנגדותי הנחרצת במהלך כל הדיונים היתה מאוד ברורה.

יפעת שאשא ביטון: אני חושבת שכשכתוב, השר הממונה, זה באותה מידה שר העבודה והרווח היום וזה באותה מידה כל שר אחר שזה יכול להתגלגל לפתחו.

יפעת שאשא ביטון: כראיה לכך, זה חנה במגרש של משרד הכלכלה חצי קדנציה, ובחצי קדנציה השנייה זה חונה במשרד העבודה והרווחה.

יפעת שאשא ביטון: היתה פנייה של השר אליי, חד משמעית, שעל זה ייפול ויקום דבר.

יפעת שאשא ביטון: מאוד חשוב לו, כמי שהיה שותף בכל התהליך, מבחינתו היום זה במשרד העבודה והרווחה.

יפעת שאשא ביטון: משרד העבודה הרווחה, זה לא סוד, לזכותם, היו שותפים ויותר מכך בכל התהליך הזה.

יפעת שאשא ביטון: וחשוב לו שכמו שבכל חוק כתוב מי השר בצורה מפורשת, שהחוק הזה לא יהיה שונה מחוקים אחרים.

יפעת שאשא ביטון: לא קל לי.

יפעת שאשא ביטון: זה לא תלוי בי, אבל לא כי התכוונתי שאני רוצה להעביר את זה למשרד אחר, אלא כי באמת האמנתי שככה זה צריך להיות.

יפעת שאשא ביטון: אבל בקלקולציה של הדברים, עד כמה אני מוכנה לשחק את השח הפוליטי הזה, גם במחיר שאני עלולה להפסיד את כל מה שעבדנו עליו כל כך קשה.

יפעת שאשא ביטון: אז בסופו של דבר הסעיף הזה הוא סמלי מבחינתנו, הוא סמלי כי רצינו להעביר פה עיקרון ורעיון.

יפעת שאשא ביטון: בפרקטיקה, ברגע שהנושא הזה עובר למשרד אחר, באותה הרמת אצבע של הממשלה שזה עובר למגרש אחר, כל החוקים בעצם מתיישרים עם זה.

יפעת שאשא ביטון: ולכן אני חושבת שאין צורך על זה ליצור את ה-crisis ובחרתי לכבד את בקשת השר.

יפעת שאשא ביטון: ולכן אנחנו מביאים את זה לרביזיה, ויותר מכך, אני מתכוונת אפילו להצביע בעד.

קארין אלהרר: אני לא אשתתף בהצבעה הזאת.

קארין אלהרר: אני מסרבת להיכנס לשיקולי הפוליטיקה הצרה והמיותרת.

קארין אלהרר: היה בכוחי להפיל את הבקשה הזאת של השר, כי ברביזיה אם אני מצביעה נגד הרביזיה נופלת.

יפעת שאשא ביטון: אבל היינו עושים גיוס.

קארין אלהרר: את יודעת שלא הייתי חייבת להודיע מראש מה עמדתי.

קארין אלהרר: מכיוון שהחוק הזה חשוב יותר מכל אגו של מישהו, אני לא אשתתף בהצעה.

יפעת שאשא ביטון: זו בדיוק האמירה.

יפעת שאשא ביטון: בגלל שהחוק הזה יותר חזק מכל אגו ומכל אמירה סמלית שנרצה לומר בשם האידאולוגיה, אני רואה את הילדים לנגד עיניי ואני אומרת, כבר הגענו עד לכאן, אז מי יהיה כתוב בסעיף של השר, על זה זה ייפול?

יפעת שאשא ביטון: לא, לא במשמרת שלי.

יפעת שאשא ביטון: בבקשה, מוטי.

מרדכי אלישע: ראשית, תודה לוועדה.

מרדכי אלישע: ואני רוצה לדבר על נימוקי השר כפי שאני רואה אותם.

מרדכי אלישע: אני חמישה חודשים בתפקיד, ואם יש משהו שלא חשבתי שאני אגע בו זה החוק הזה.

מרדכי אלישע: אבל מיד עם כניסתי לתפקיד, השר התגייס לעניין הזה.

מרדכי אלישע: עשינו סיכום תקציבים עם אגף תקציבים, ואני אומר את זה ליד יעל.

מרדכי אלישע: הם לא חלמו, אנחנו שמנו 100 מיליון משלנו.

יפעת שאשא ביטון: מה זה, משלכם?

יפעת שאשא ביטון: אני כל הזמן אומרת בדיונים, הילדים הם שלכם.

יפעת שאשא ביטון: ברור שאתם צריכים לשים כסף.

מרדכי אלישע: אבל אף אחד לא היה עושה את זה.

מרדכי אלישע: יפעת, בינינו, הם התחייבו על עשרה תקנים ואנחנו הוספנו תשעה תקנים ממקורותינו.

מרדכי אלישע: הם שמו 175 מיליון ואנחנו שמנו 105 מיליון מתקציבנו.

מרדכי אלישע: ויתרנו.

מרדכי אלישע: כלומר עשינו הכול למען הילדים.

יפעת שאשא ביטון: אתם לא ויתרתם.

יפעת שאשא ביטון: אתם הגנתם על הילדים שנמצאים במגרש שלכם.

מרדכי אלישע: בסדר.

מרדכי אלישע: יפעת, אמרתי לך, אני בא מהאוצר, עשר שנים, לא ראיתי משרד שעושה כזה דבר.

מרדכי אלישע: השר התגייס לזה והוא הוביל את זה.

מרדכי אלישע: ואני חושב שכאן המקום כאן להכיר לו תודה על זה.

מרדכי אלישע: הוא שם את על המפה.

מרדכי אלישע: מ-2009 החוק הזה - - -

קארין אלהרר: מישהו אמר שלא מכירים לו תודה?

מרדכי אלישע: לא, לא.

מרדכי אלישע: ראית, אמרתי, אני אגיד את העמדה.

יפעת שאשא ביטון: מוטי, הכרנו לו תודה לפרוטוקול כמעט כל דיון, כדי שחס ושלום מי שיפספס פרוטוקול אחד, אז שבפרוטוקול הבא הוא ימצא את זה.

מרדכי אלישע: אני רק חושב שכל אחד היה נוהג כמוהו - - -

יפעת שאשא ביטון: מוטי, הסיפור הוא לא עניין של הכרת תודה.

יפעת שאשא ביטון: אנחנו מכירים תודה גם לשר וגם לאנשי המשרד.

יפעת שאשא ביטון: אני אמרתי את זה כמה וכמה פעמים, ואני אחזור ואומר את זה.

יפעת שאשא ביטון: הסיפור היה עניין של מסר, שאנחנו יודעים שהמעונות לצערנו הרב זה כמו כדור כזה שהיום הוא פה ומחר הוא שם.

יפעת שאשא ביטון: אמרתי גם לשר, יכול להיות שתעבור למשרד החקלאות או משהו אחר ותרצה את המעונות, אני משאירה לך את זה פתוח.

יפעת שאשא ביטון: אבל בסוף הבנתי שזה עניין של מהות וזה באמת חשוב לו ברמה האישית, ואמרתי, אוקיי, אנחנו נכבד את זה ועם זה אנחנו הולכים.

יפעת שאשא ביטון: אנחנו מצביעים על הרביזיה?

שימרית שקד גיטלין: אנחנו מצביעים על הבקשה לרביזיה?

שימרית שקד גיטלין: עוד לא על הסעיפים, אלא על הבקשה לפתוח את סעיף 2 וסעיף 76.

יפעת שאשא ביטון: מי בעד?

יפעת שאשא ביטון: אני בעד לפתוח.

יפעת שאשא ביטון: את לא בעד לפתוח?

קארין אלהרר: לפתוח.

קארין אלהרר: בעד – פה אחד

יפעת שאשא ביטון: אנחנו שתיים בעד.

יפעת שאשא ביטון: נגד אין, נמנעים אין.

יפעת שאשא ביטון: הבקשה התקבלה.

שימרית שקד גיטלין: הבקשה לפתוח את הסעיפים התקבלה.

שימרית שקד גיטלין: עכשיו אפשר להצביע על סעיף 2 וסעיף 76 כפי שהקראתי אותם.

יפעת שאשא ביטון: אנחנו מצביעים וזה נשאר ככה, נכון?

יפעת שאשא ביטון: אם אני מצביעה בעד זה נשאר כפי שזה?

משנה, במקום: וגם במשרד, במקום המשרד שעליו ממונה השר, הנוסח החדש של הסעיף יאמר: המשרד – משרד העבודה, הרווחה והשירותים החברתיים.

יפעת שאשא ביטון: מאה אחוז.

יפעת שאשא ביטון: מי בעד הרביזיה?

יפעת שאשא ביטון: מי נגד?

יפעת שאשא ביטון: מי נמנע?

יפעת שאשא ביטון: בעד – פה אחד

קארין אלהרר: אני.

יפעת שאשא ביטון: מה שנקרא פה אחד באופן אמיתי.

יפעת שאשא ביטון: הרביזיה מתקבלת.

שימרית שקד גיטלין: סעיף 2 וסעיף 76 אושרו בנוסח החדש.

שימרית שקד גיטלין: אני מבקשת רק הבהרות ממש קלות.

שימרית שקד גיטלין: בעמוד 22 כתוב פה שהגדרת הממונה היא לסימן זה, אבל בעקבות ההערה של יובל, ההגדרה: הממונה היא לכל הפרק הזה, לא רק לסימן זה, אלא כל הפרק שעניינו אמצעי אכיפה מינהליים.

יפעת שאשא ביטון: בזה תם ונשלם?

שימרית שקד גיטלין: רגע.

שימרית שקד גיטלין: בעמוד 13, סעיף 21(ב) מדובר על תאגיד שהוא עלול להשפיע השפעה מזיקה על התפתחותם של פעוטות.

שימרית שקד גיטלין: אז רק להבהיר, פעילות התאגיד, בגלל שהוא לא בן אדם אז פעילות התאגיד עלולה להשפיע השפעה.

שימרית שקד גיטלין: אלה רק הבהרות נוסח.

יפעת שאשא ביטון: יובל, בבקשה.

יובל גד אביעד: אני רוצה להגיד מספר מילים.

יובל גד אביעד: אני רוצה קודם כל להודות לוועדה על ההכרעה האמיצה, לשר כמובן.

יובל גד אביעד: למעלה מעשור של שנים לפניי ואיתי ועם סיגל עבדנו על החוק הזה ולא הזנחנו אותו אפילו לרגע, למרות שהבהרנו חקיקות במשרד הכלכלה ורפורמות מאוד חשובות בוועדת הכלכלה.

יובל גד אביעד: החוק הזה היה לב לבנו ולא הזנחנו אותו אפילו רגע.

יובל גד אביעד: הרבה תזכירים הופצו, כל פעם העלינו אותו לסדר היום כי אנחנו חושבים שהוא חוק חשוב.

יובל גד אביעד: וכפי שפתחתי ואמרתי בדיון הראשון, זה חוק שדורש אומץ והכרעות משפטיות לא קלות.

יובל גד אביעד: ולכן, מעבר לתודות לוועדה על האומץ אני רוצה גם להודות לכל חבריי למקצוע ולעובדי המדינה שתרמו לחוק הזה בעבר ובהווה, כאלו שכבר פרשו וכאלו שעברו לתפקידים אחרים.

יובל גד אביעד: תודה למשרד, וזה פשוט יום גדול בשבילי.

יובל גד אביעד: זאת התרגשות עצומה בשבילי.

יובל גד אביעד: תודה רבה.

יפעת שאשא ביטון: תודה רבה, יובל.

ורד וינדמן: אפשר גם להגיד תודה?

יפעת שאשא ביטון: כן, בשמחה.

ורד וינדמן: אמרת למעלה מעשור, אז אני ממש זוכרת בעצמי שהגענו כמעט לישורת האחרונה עם הצעות חוק פרטיות.

ורד וינדמן: סיגל היתה שם.

ורד וינדמן: והגענו כל כך הרבה פעמים לכמעט.

ורד וינדמן: וזו באמת התרגשות גדולה ומגיעה תודה לכל מי שהתגייס וישב פה מהמשרדים.

ורד וינדמן: וקודם כל לשתי חברות הכנסת, קודם כל ליושבת-הראש יפעת שאשא ביטון ולחברת הכנסת קארין אלהרר.

ורד וינדמן: בפרספקטיבה היסטורית אני חושבת שזה הרבה בזכות הנחישות שלכן והעבודה הקשה בפגרה כדי שלא יהיה כמעט הפעם, כדי שהמשימה הזו תושלם.

יפעת שאשא ביטון: אפשר לסלוח לי על הגמישות, נכון?

ורד וינדמן: כנציגת המועצה לשלום הילד וכמי שהיו שם מהרגע הראשון זאת אחת המשימות הלאומיות הכי חשובות שבפני מדינת ישראל עבור הדור הזה של הפעוטות ועבור הדורות הבאים.

ורד וינדמן: ואני חושבת שנפלה בחלקנו כולנו הזכות להיות שותפים להיסטוריה הזאת ולהתמלא גאווה.

ורד וינדמן: אם זה לא קרה עד היום, אז צריך לברך על זה שזה קורה היום.

ורד וינדמן: ועכשיו צריך להגיד גם בהצלחה כי בלי התקנות המלאכה לא תושלם, ואני בטוחה שכל מי שנמצא כאן היום ימשיך ללוות גם את המימוש.

ורד וינדמן: בוודאי שאנחנו נמשיך ללוות את המימוש.

ורד וינדמן: תודה רבה.

יפעת שאשא ביטון: תודה רבה, ורד.

יפעת שאשא ביטון: יש פה קבוצה של תלמידות שנכנסה בסוף התהליך, אז אני אומר לכן על מה אנחנו בכלל דנים כאן.

יפעת שאשא ביטון: חוק הפיקוח על מעונות היום עוסק בישורת הזו בעיקר בכל מה שקשור לביטחון האישי של ילדים קטנים שנמצאים במסגרות של גילאי לידה עד שלוש.

יפעת שאשא ביטון: למי מכן שיש אחים קטנים תדעו שעד היום מעל 70% מהמסגרות למדינה לא היה מושג מה קורה בהן, לא מי מטפל בילדים, לא איפה הם מטופלים, לא מה קורה שם, אלא אם כן היה איזשהו crisis והגיעה תלונה למשרד.

יפעת שאשא ביטון: ואנחנו בעצם מתקנים את השטח הפרוץ הזה היום.

יפעת שאשא ביטון: זה באמת מהלך היסטורי.

יפעת שאשא ביטון: אתן שמעתן פה את אנשי המשרדים בעצמם.

יפעת שאשא ביטון: הם עבדו על החוק הזה עוד הרבה לפנינו.

יפעת שאשא ביטון: אנחנו לא המצאנו את הגלגל.

יפעת שאשא ביטון: זו לא חוכמה שאנחנו הבאנו מהבית.

יפעת שאשא ביטון: זה ישב כאן על שולחן הכנסת במשך הרבה מאוד שנים וכל פעם נפל בגלל אי הסכמה פוליטית או כל מיני דברים אחרים, אבל אף פעם לא הצליחו להגיע לקו הסיום.

יפעת שאשא ביטון: ואני מודה על הזכות שיש לי לעשות את זה, לעשות את זה יחד עם החבר'ה הנפלאים.

יפעת שאשא ביטון: יושבים כאן נציגים של משרד העבודה והרווחה, משרד המשפטים, משרד האוצר, המועצה לשלום הילד, משרד הבריאות ישב אתנו, היו פה נציגים של הורים, של ארגונים, הרבה מאוד אנשים שהיו שותפים לתהליך הזה, וכמו שאני מרגישה גם שותפים להתרגשות הגדולה.

יפעת שאשא ביטון: יש לנו כאן את מנהלת הוועדה תמי שמנצחת על הכול, ושימרית שליוותה אותנו בכל אות ואות בהצעת החוק הזו.

יפעת שאשא ביטון: וכמובן חברת הכנסת קארין אלהרר, ואם את רוצה לומר משהו, אז בשמחה.

קארין אלהרר: קודם כל אומר שאני מאוד מאוד מתרגשת.

קארין אלהרר: אני מרגישה שהצלחתי ביחד איתך ובהובלה שלך, ותודה מעומק הלב, לעשות עוד משהו קטן בשביל ילדים ופעוטות.

קארין אלהרר: זה מרגש כי הייתי גם בקדנציה הקודמת וראיתי איך זה הלך ודעך וזה היה נורא חבל.

קארין אלהרר: תמיד אפשר למצוא למה אי אפשר ולמה קשה, ולמה יש מיליון שיקולים שיגידו שלא עכשיו.

קארין אלהרר: חבל שהיינו זקוקים לקורבנות כדי להבהיר לכולנו ולשים לכולנו את התמרור האדום הזה שהגיע הזמן ומספיק לדחות את זה בסדר העדיפויות.

קארין אלהרר: אני רוצה להודות לכל הנציגים מהמשרדים הממשלתיים.

קארין אלהרר: אתם בדרך כלל זוכים להרבה מאוד קיתונות וביקורת.

קארין אלהרר: אני יודעת שלהגיע לכנסת זה לא תמיד הדבר הקל.

קארין אלהרר: אבל בזכותכם ובזכות ההתגייסות שלכם הדבר הזה קרה כי גם אתם יכולתם להקשות הרבה יותר ממה שעשיתם.

קארין אלהרר: ואני יודעת שהחלק שלנו הוא החלק הקל.

קארין אלהרר: עכשיו המשימה הגדולה עוברת אליכם וראו הוזהרתם, נעקוב אחר היישום.

קארין אלהרר: מבחינתנו חקיקת החוק היא באמת השלב הראשון, אבל תקנות, אני סומכת על יפעת שהיא תעשה דיוני מעקב לראות מה קורה עם התקנות.

קארין אלהרר: ונהיה אותו יתוש טורדני שבודק שהחוק הזה לא היה לחינם, והמהירות שבה – יפעת, כל הכבוד, בפגרה, ממרחקים, כינסת את הוועדה, שזה לא היה לשווא.

יפעת שאשא ביטון: בזכותכם ויחד איתכם.

קארין אלהרר: תודה רבה לכולם.

יפעת שאשא ביטון: תודה רבה, קארין היקרה.

שימרית שקד גיטלין: למען הסדר הטוב נצביע על כל החוק כולו.

יפעת שאשא ביטון: בואו נצביע על כל החוק.

יפעת שאשא ביטון: אנחנו כולנו בחרדות כל הזמן.

יפעת שאשא ביטון: אז אנחנו נצביע על כל החוק בנוסח הקיים, קריאה שנייה ושלישית.

יפעת שאשא ביטון: מי בעד?

יפעת שאשא ביטון: מי נגד?

יפעת שאשא ביטון: מי נמנע?

יפעת שאשא ביטון: בעד – פה אחד

יפעת שאשא ביטון: ההצעה עברה פה אחד ותעלה למליאה ביום שני בעזרת ה'.

יפעת שאשא ביטון: שיהיה בהצלחה לכולנו.